Papersnake/gushiwen huggingface dataset:
感辛夷花曲
朱曰藩（明代）

昨日辛夷开，今朝辛夷落。
辛夷花房高刺天，却共芙蓉乱红萼。
小山桂树犹连卷，五湖荷花空绰约。
连卷绰约宜秋日，端居独养征君疾。
高枝朵朵艳木莲，密叶层层赛卢橘。
山鬼已见驾香车，文人应是梦彩笔。
辛夷辛夷何离奇，照水偏宜姑射姿。
萧晨东海霞光烂，玄夜西园露气滋。
檀心倒卷情无限，玉面低回力不支。
见说东都便露坐，惟应御史沄风吹。
此花爱逐东风暖，故人逸韵嵇中散。
山阳闻有合欢斋，石湖亦筑辛夷馆。
袅袅岩栊碧树圆，纷纷涧户香花满。
坞里王孙旧路长，卷中裴迪新诗短。
新诗已旧不堪闻，江南荒馆隔秋云。
多情不改年年色，千古芳心持赠君。
独眠吟二首
白居易（唐代）

夜长无睡起阶前，寥落星河欲曙天。
十五年来明月夜，何曾一夜不孤眠。
独眠客，夜夜可怜长寂寂。
就中今夜最愁人，凉月清风满床席。
元日词其三·内廷
晏殊（宋代）

池冰初解雪初消，十二重城晓日高。
飒飒和风绕珠树，千年春色在蟠桃。
寿州十咏·熙熙阁
宋祁（宋代）

东谯已自高，复此构层宇。
谁谓淮南远，风物美无度。
飞岑纳昼碧，流月遗宵素。
揆予乏仙气，楼居庶可慕。
送王贞白重试东归
贯休（唐代）

心苦酬心了，东归谢所知。可怜重试者，如折两三枝。

雨毒逢花少，山多爱马迟。此行三可羡，正值倒戈时。
挽松麓李佥判
王义山（宋代）

手拈老笔眇词场，余子如何敢颉颃。
疑是前身真贺白，不然今颉又苏黄。
片文落处人争诵，一第欠于天取偿。
造物却教二郎做，立身既好又名扬。
素梅 三四
王冕（元代）

夷石心肠冰雪颜，逢时亦有好花看。
玉堂可有青毡旧？不畏风霜入骨寒。
题横溪坊客馆二首
郑刚中（宋代）

朝曦却雨作春妍，绿嫩黄轻物物鲜。
村落可怜祗依旧，稀疏茅屋起炊烟。
读柳诗
周昂（金朝）

功名翕忽负初心，行和骚人泽畔吟。开卷未终还复掩，世间无此最悲音。
校文京庠呈黄立轩朱南湖十首 其二
萧立之（宋代）

旧嫌诗被西湖隔，一笑谁教却此同。为有简书闲不得，不知吟鬓又秋风。
可惜
李锴（清代）

徒有千秋意，无由质古人。此生良可惜，他日得谁论。

乾鼠藏多秘，飞龙好必真。等身书卷在，糟粕厌空陈。
金鸡岩
林锡翁（宋代）

几载修真洞里人，只凭啁哳报天明。
丹成不逐刘安去，只在岩头唱五更。
送魏珪觐省
李群玉（唐代）

木落楚色深，风高浪花白。送君飞一叶，鸟逝入空碧。

猗欤白华秀，伤心倚门夕。不知云涨遥，万里看咫尺。

萧萧青枫岸，去掩江山宅。离觞有黄花，节物助凄戚。

潇湘入da桂，一路萦水石。烟萝拂行舟，玉濑锵枕席

多君林泉趣，耽玩日成癖。长啸凌清晖，襟情当雪涤。

登龙屈指内，飞誉甚籍籍。未折月中枝，宁随宋都鶂。

曰余吞声地，举足伤瓦砾。见尔一开颜，温明乃珠璧。

春风到云峤，把酒时相忆。豆蔻花入船，鹧鸪啼送客。

飏天与瘴海，此去备沿历。珍重春官英，加餐数刀帛。
题政黄牛出山图
王灼（宋代）

桥边路欲迷，林外山犹见。
长歌扣牛角，不读项羽传。
寄友人
方岳（宋代）

面熟青山亦故人，霜逢肯负月粼粼。
如闻行李且家住，未必梅花知路贫。
荠老自堪供野饭，罾寒谁与脍溪鳞。
商量只是归耕是，不料归耕也误身。
龙洞背
李骥元（清代）

逆龙引秦水，直向此山送。山灵塞前途，云崖密无缝。

龙怒张爪牙，穿石遂为洞。千里辟成河，一门开若瓮。

水声与石声，今古两相閧。山中何所闻，来去鸟音哢。

幽意快心曲，徐揽青丝鞚。
和酬魏衍
陈师道（宋代）

阙然声问略相同，百里之间一水通。
春兴多多高纸价，愁怀一一逐归鸿。
不忧寒饿成吾老，稍喜朝廷记此公。
梦每见君心已了，不因新句觉情东。
偈颂一百零四首 其三十七
释绍昙（宋代）

二月十五，瞿昙灭度。足示双趺，胸摩卐字。山愁惨莫云，花泪啼红雨。

去年一次，今年一次，明年一次。辄莫明年更明年百千年，年年一次。

狼籍涅槃心，此恨凭谁诉。赖有粼皴拄杖子，牢记取。
游寒山寺
张娄（清代）

雨歇平林绿意肥，偶从幽讨叩僧扉。四围峰影窗前落，百道泉僧树杪飞。

客子游踪嗟懒散，山家花事正芳菲。一番茶话扶筇去，倾耳疏钟在翠微。
挽范节干二首·其一
陈著（宋代）

去秋言别时，执手水之湄。
犹侈春风会，那知夜壑移。
鬣封期已薄，眉案死相随。
君可无遗憾，其如我自悲。
木兰花慢·怕年来年去
魏了翁（宋代）

怕年来年去，渐雅志、易华颠。叹梦里青藜，间边银信，望外朱轓。十年竟成何事，虽万锺、於我曷加焉。海上潮生潮落，山头云去云还。人生天地两仪间。只住百来年。今三纪虚过，七旬强半，四帙看看。当时只忧未见，恐如今、见得又徒然。夜静花间明露，晓凉竹外晴烟。
南禅寺
熊浚明（宋代）

老榕挹翠拂双垣，流水相通郭外村。一竹便堪胜谓亩，千花应不羡桃源。

渔樵小径斜通市，鸡犬谁家半掩门。最好风光孤坐处，亭亭海月破黄昏。
答朱载言书李翱
李翱（唐代）

某顿首。足下不以某卑贱无所可，乃陈词屈虑，先我以书，且曰：“馀之艺及心，不能弃于时，将求知者。问谁可，则皆曰其李君乎。”告足下者过也，足下因而信之又过也。果若来陈，虽道德备具，犹不足辱厚命，况如某者，多病少学，其能以此堪足下所望博大而深宏者耶？虽然，盛意不可以不答，故敢略陈其所闻。

盖行己莫如恭，自责莫如厚，接众莫如宏，用心莫如直，进道莫如勇，受益莫如择友，好学莫如改过，此闻之于师者也。相人之术有三，迫之以利而审其邪正，设之以事而察其厚薄，问之以谋而观其智与不才，贤不肖分矣，此闻之于友者也。列天地，立君臣，亲父子，别夫妇，明长幼，浃朋友，《六经》之旨也。浩浩乎若江海，高乎若邱山，赫乎若日火，包乎若天地，掇章称咏，津润怪丽，《六经》之词也。创意造言，皆不相师。故其读《春秋》也，如未尝有《诗》也；其读《诗》也，如未尝有《易》也；其读《易》也，如未尝有《书》也；其读屈原、庄周也，如未尝有《六经》也。故义深则意远，意远则理辩，理辩则气直，气直则辞盛，辞盛则文工。如山有恒、华、嵩、衡焉，其同者高也，其草木之荣，不必均也。如渎有淮、济、河、江焉，其同者出源到海也，其曲直浅深、色黄白，不必均也。如百品之杂焉，其同者饱于腹也，其味咸酸苦辛，不必均也。此因学而知者也，此创意之大归也。

天下之语文章，有六说焉：其尚异者，则曰文章辞句，奇险而已；其好理者，则曰文章叙意，苟通而已；其溺于时者，则曰文章必当对；其病于时者，则曰文章不当对；其爱难者，则曰文章宜深不当易；其爱易者，则曰文章宜通不当难。此皆情有所偏，滞而不流，未识文章之所主也。义不深不至于理，言不信不在于教劝，而词句怪丽者有之矣，《剧秦美新》、王褒《僮约》是也；其理往往有是者，而词章不能工者有之矣，刘氏《人物表》、王氏《中说》、俗传《太公家教》是也。古之人能极于工而已，不知其词之对与否、易与难也。《诗》曰：“忧心悄悄，愠于群小。”此非对也。又曰：“遘闵既多，受侮不少。”此非不对也。《书》曰：“朕堲谗说殄行，震惊朕师。”《诗》曰：“菀彼柔桑，其下侯旬，捋采其刘，瘼此下人。”此非易也。《书》曰：“允恭克让，光被四表，格于上下。” 《诗》曰：“十亩之间兮，桑者闲闲兮，行与子旋兮。”此非难也。学者不知其方，而称说云云，如前所陈者，非吾之敢闻也。《六经》之后，百家之言兴，老聃、列御寇、庄周、鹖冠、田穰苴、孙武、屈原、宋玉、孟子、吴起、商鞅、墨翟、鬼谷子、荀况、韩非、李斯、贾谊、枚乘、司马迁、相如、刘向、扬雄，皆足以自成一家之文，学者之所师归也。故义虽深，理虽当，词不工者不成文，宜不能传也。文理义三者兼并，乃能独立于一时，而不泯灭于后代，能必传也。仲尼曰：“言之无文，行之不远。”子贡曰：“文犹质也，质犹文也，虎豹之鞟，犹犬羊之鞟。”此之谓也。陆机曰：“怵他人之我先。”韩退之曰：“唯陈言之务去。”假令述笑哂之状曰“莞尔”，则《论语》言之矣；曰“哑哑”，则《易》言之矣；曰“粲然”，则谷梁子言之矣；曰“攸尔”，则班固言之矣；曰“冁然”，则左思言之矣。吾复言之，与前文何以异也？此造言之大归也。

吾所以不协于时而学古文者，悦古人之行也。悦古人之行者，爱古人之道也。故学其言，不可以不行其行；行其行，不可以不重其道；重其道，不可以不循其礼。古之人相接有等，轻重有仪，列于《经》《传》，皆可详引。如师之于门人则名之，于朋友则字而不名，称之于师，则虽朋友亦名之。子曰“吾与回言”，又曰“参乎，吾道一以贯之”，又曰“若由也不得其死然”，是师之名门人验也。夫子于郑兄事子产，于齐兄事晏婴平仲，《传》曰“子谓子产有君子之道四焉”，又曰“晏平仲善与人交”，子夏曰“言游过矣”，子张曰“子夏云何”，曾子曰“堂堂乎张也”，是朋友字而不名验也。子贡曰“赐也何敢望回”，又曰“师与商也孰贤”，子游曰“有澹台灭明者行不由径”，是称于师虽朋友亦名验也。孟子曰：“天下之达尊三，德、爵、年，恶得有其一以慢其二哉。”足下之书曰“韦君词、杨君潜”，足下之德与二君未知先后也，而足下齿幼而位卑，而皆名之。《传》曰：“吾见其与先生并行，非求益者，欲速成也。”窃惧足下不思，乃陷于此。韦践之与翱书，亟叙足下之善，故敢尽辞，以复足下之厚意，计必不以为犯。某顿首。
淳熙八年端午帖子词·太上皇帝合六首
崔敦诗（宋代）

待月长生殿，迎风太液池。
兹颜欢乐日，圣德盛明时。
赠张韩伯
翁卷（宋代）

暂得共论文，依然纵踪分。
春来若为况，避远不相闻。
一路水兼石，万重山隔云。
何由比明月，到处可逢君。
元日病中
赵蕃（宋代）

故国归无路，深居懒问津。
莫嗟今岁病，还守去年贫。
御冷休嫌絮，开怀但饮醇。
东风到梅柳，枯木自逢春。
雀飞多
张籍（唐代）

雀飞多，触网罗，网罗高树颠。汝飞蓬蒿下，

勿复投身网罗间。粟积仓，禾在田。巢之雏，望其母来还。
七夕
方觐（清代）

佳时卧病更添愁，枕簟凉生觉早秋。荩箧尽教尘网遍，三年不上曝衣楼。
望海潮（上梁帅生辰）
杨无咎（宋代）

菊暗荷枯，橙黄橘绿，嘉时记得今朝。欢蔼十州，香飘万井，春容小试梅梢。星昴耀层霄。庆诞生元德，出佐明朝。雅奏声中，彩旂光里仰英标。

遐年已卜民谣。最招徕瘵俗，洗尽奸骄。东府政声，北门治绩，流芳况自迢遥。莫惜拚今宵。听缓敲牙板，引满金蕉。看即泥封峻召，无计驻华鑣。
杂咏一百首·东海王彊
刘克庄（宋代）

圣经非拒父，古谊有传贤。
据以兵求胜，彊能智自全。
燕居十六首
彭龟年（宋代）

好语噤难出，卑词强应酬。
只云逃口祸，却恐遂成偷。
晚望
柯梦得（宋代）

无数寒鸦来远钟，物华心迹偶然同。不知海北江南路，更有愁人立晚风。
月夜偕高令公次登惠山饮第二泉一首
黄省曾（明代）

落日惠山生紫烟，参差龙刹俯江天。清觞碧草金岩上，潇洒春空挥五弦。
咏唐史 契苾何力
韦骧（宋代）

自称烈士受唐恩，宁死延陀不屈身。莫陋将军本蕃种，中朝似此几何人。
福建界首寄福州亲旧
吕本中（宋代）

海上秋风吹客衣，屡烦亲旧送将归。今朝更入江东路，便恐书来即渐稀。
添春色
秦观（宋代）

唤起一声人悄。衾冷梦寒窗晓。瘴雨过，海棠晴，春色又添多少。瘴瓮酿成微笑。半缺癭瓢共舀。觉健倒，急投床，醉乡广大人间小。
殷伯岩招同白涵三郝元直苑西柳霍亮雅申凫盟刘资深集饮
张盖（清代）

屡宿陶潜宅，今来得数公。竹斜镫影外，人醉雨声中。

老惜欢娱异，交缘出处同。病躯先就榻，应恕鹿皮翁。
齐天乐九首 其一
项鸿祚（清代）

翠乡不暖行云梦，如今画屏遮断。霜咽疏钟，风沈断漏，依旧谢娘难见。

凉宵曲宴，只月满楼空，舞慵歌倦。痛惜前欢，砑光裙上茜香满。

佳期容易间阻，自从云汉隔，天远人远。烛扣闲情，船筝夜约，分付乱蛩新雁。

谁怜瘦减，料孤负年年，绣衾罗荐。愿作红绡，揾盈盈泪眼。
花朝月下泛舟限四韵
袁宏道（明代）

练水拍平桥，流连暮复朝。都将花岁月，收入酒科条。

溪閤千场笑，风柯十里腰。玲珑歌莫止，面上怕红消。
鄂州头陀寺上方
李频（唐代）

高寺上方无不见，天涯行客思迢迢。西江帆挂东风急，

夏口城迢楚塞遥。沙渚渔归多湿网，桑林蚕后尽空条。

感时叹物寻僧话，惟向禅心得寂寥。
梦与尤木石论史感旧七绝句
刘克庄（宋代）

学士朋来似堵墙，共看老笔出提纲。
绣鞯张盖传呼宠，不比倡优蓄子长。
问天
皎然（唐代）

天公何时有，谈者皆不经。
谁道贤人死，今为傅说星。
乌塘
王安石（宋代）

地僻居人少，山稠伏兽多。
怒狸朝搏雁，嚵虎夜窥骡。
篱落生孙竹，门庭上女萝。
未应悲寂寞，六载一经过。
偈四首 其三
释文琏（宋代）

正月孟春犹寒，直下言端语端。拈起衲僧鼻孔，穿开佛祖心肝。
为石云悼鹤
戴复古（宋代）

瘗鹤有故事，花边结小茔。
不登千岁寿，无复九皋鸣。
问汝缘何死，主翁无限情。
最令人忆处，侧耳听松声。
寓叹
陆游（宋代）

忆昔建炎南渡时，兵间脱死命如丝。
奉亲百口一身在，许国寸心孤剑知。
坐有客瘖堪共醉，身今病忘莫求医。
出门但畏从人事，临水登山却未衰。
为师席李上舍去智寿四首
卫泾（宋代）

屡将大手占伦魁，槐市英声早四驰。
肯与鱣鲂争尺水，鹍鹏行矣化天池。
元丰己未冬至夜万载驿尝有诗寄广汉今岁万安驿用前韵呈广汉友兄学士 其二
彭汝砺（宋代）

道途泥滑水溶溶，嗟尔胡为风雨中。闭户熟眠无一事，浮生多谢富家翁。
临江仙·冬日即事
苏轼（宋代）

自古相从休务日，何妨低唱微吟。天垂云重作春阴。坐中人半醉，帘外雪将深。
闻道分司狂御史，紫云无路追寻。凄风寒雨是骎骎。问囚长损气，见鹤忽惊心。
题镇潼西溪
韩琦（宋代）

芳林环掩密相搀，仙府天成似隐潜。峰面槎牙屏簇画，溪心平澈鉴开奁。

秾妆照槛秋莲合，碎玉敲篷夜雨添。暂柅客轩醒病目，日斜无意驭彤襜。
法曲（入破第三）
曹勋（宋代）

光铺晓曦。云影拂霜低。空阔飞鸿过，两三行、向天际。晴景乍升，晃疏棂，蜂翅迷。密障红炉暖，香缕飘烟细。超然坐久，幽径试寻寒梅。酥点竹间稀。正疏蓓吐南枝。微阳动细蕊。任斜日、沈淡晖。惨惨寒成。晚知皓雪欲垂垂。
寄题何靖山人隐居
文同（宋代）

门外铺寒水，墙头立好山。
先生忘势利，高隐寄中间。
凫鹜应同乐，烟云已共闲。
几时能少暇，携酒到松关。
次张以道韵
张镃（宋代）

无愁便是乐无涯，看破纷纷眼里花。
旋洗杯盂将酒试，重糊窗里把风遮。
丹房火鼎频添水，衣櫃香炉就焙茶。
判却一生閒理会，共君难数第三家。
【双调】蝶恋花
杜仁杰（元代）

鸥鹭同盟曾自许，怕见山英，怪我来何暮？风度修然林下去，琴书共作烟霞侣。
【乔牌儿】去绝心上苦，参透静中趣。春潮尽日舟横渡，风波无赖阻。
【金娥神曲】世俗，看取，花样巧番机杼。乾
坤腐儒，天地逆旅，自叹难合时务！
【二】仕途，文物，冠盖拥青云得路，恩诏宠金门平步。出入里雕轮绣毂，坐卧处银屏金屋。
【三】是非，荣辱，功名运前生天注。风云会一时相遇，雷霆震一朝天怒。荣华似风中秉烛，品秩似花梢露。
【四】至如，有些官禄，辨甚么贤共愚。更那，有些金玉，识甚么亲共疏？命福，有些乘除，问甚么有共无！
【离亭宴带歇指煞】天公教富须还富，人心待足何时足？叮咛寄语玉堂臣，休作抱官囚金谷。民谩作贪才汉，铜山客枉教看钱虏。脱尘缘隐华山，远市朝归盘谷。云林杜曲，种青门数亩邵平瓜，酿白酒五斗刘伶醁，赏黄花三径渊明菊。诵漆园《秋水篇》，读屈原《离骚》赋。一任翻云覆雨，看乌兔走东西，听渔樵话今古。
千佛阁
楼钥（宋代）

平横云栋塞空虚，倒影仍临碧玉壶。
千佛威光归宝所，九霄宸藻粲河图。
人天共叹未曾有，燕雀相惊不敢踰。
试问南询童子看，化城曾见此楼无。
雪中豋斋云岩遥忆王仲房
徐渭（明代）

雪下齐云风转斜，山形俱作白莲花。安道新来自剡水，千峰那认子猷家。
送杨将军
耿湋（唐代）

一身良将后，万里讨乌孙。落日边陲静，秋风鼓角喧。

远山当碛路，茂草向营门。生死酬恩宠，功名岂敢论。
拟寒山寺 其一○七
释怀深（宋代）

有恩念念报，报则合天道。有冤念念解，解则无烦恼。

一身类浮云，百年同过鸟。若以冤报冤，万劫无由了。
赠致政李大夫 其三
黄裳（宋代）

演仙山足退来荣，更继高风适此生。一叶轻舟篷上雨，三江攲枕与谁行。
涂山寺
冯山（宋代）

巴山俗可厌，万叠誇雄伟。江前一峰秀，青林带孤起。

长舟截巨浪，平舆登峻趾。古寺隐山背，来造神已喜。

清泉绕修竹，野径入葭苇。女娲旧生处，石坳勤戾止。

圣神固有合，天作非偶尔。玉简事恍惚，越书莽非是。

孤亭凌绝顶，坐有千古意。二江错交会，比屋聚纷蚁。

把酒一长笑，忘情但高视。
【双调】殿前欢　楚云
孙周卿（元代）

楚云高，盈盈泪眼望衡皋，付能盼得春来到。玉困香娇，是谁人按六幺？红
牙闹，睡未足把人惊觉。云偏髻鬟，月淡眉梢。
楚云纤，玉容清浅自家嫌，离情镇把柔肠占。情绪厌厌，见莺花懒揭帘。心
常欠，怕笑我缃裙掩。愁堆眼底，恨压眉尖。
楚云收，月波冷浸晚妆楼，腰肢到比花枝瘦。花瘦无愁，比花枝我自羞。花
虽瘦，花不会把眉儿皱。红消翠减，心上眉头。
楚云空，绿窗闲数唾窗绒，一春心事和谁共？门掩残红，笑残红与我同。成
何用，都做了繁华梦。香消脸玉，翠减眉峰。
寄李十四员外布十二韵
杜甫（唐代）

名参汉望苑，职述景题舆。巫峡将之郡，荆门好附书。

远行无自苦，内热比何如。正是炎天阔，那堪野馆疏。

黄牛平驾浪，画鹢上凌虚。试待盘涡歇，方期解缆初。

闷能过小径，自为摘嘉蔬。渚柳元幽僻，村花不扫除。

宿阴繁素柰，过雨乱红蕖。寂寂夏先晚，泠泠风有馀。

江清心可莹，竹冷发堪梳。直作移巾几，秋帆发弊庐。
四和
项安世（宋代）

百年可惜几见，一代何能数人。
下马赋风雅颂，上马看疾毒亲。
颂石头和尚草庵歌
释印肃（宋代）

庵虽小，寂寂寥寥勿边表。
於中独有一天真，透色融声常皎皎。
显道和前韵见赠因复之 其二
欧阳澈（宋代）

清名藉甚伯夷伦，抗志孤高不辱身。缩手懒陈尧殿策，拂衣归辱傅岩人。

荷公每许青云器，蕲我归荣白发亲。努力会须如所祝，庶令雪耻见南邻。
新愁
王柏（宋代）

愁逐西风动，伶俜祗自怜。
家贫缘累重，学陋欠师傅。
白发还生矣，青毡尚杳然。
高山流水调，何日奏朱弦。
训世孝弟诗十首 其八
邵雍（宋代）

子孝亲兮弟敬哥，晨昏定省莫蹉跎。一门孝友真难得，百岁光阴最易过。

和乐且耽宜自翕，彝伦攸叙在谦和。斑衣舞罢埙篪奏，子孝亲兮弟敬哥。
莲花
方一夔（宋代）

水仙微步碧玻璃，家在湘湖西复西。清欲濯缨长在水，妙曾斲鼻不污泥。

已知净社曾参问，合是濂溪善品题。欲采远香无觅处，拿舟惊起两凫鹥。
赠徐鼎臣常侍
释印粲（宋代）

不将才名暂时夸，人仰声名遍海涯。
月满朝衣听禁漏，更阑分直扫宫花。
谏书未上先焚稿，御笔曾传立草麻。
见说下朝无一事，小池载苇学僧家。
窜居夜郎雪中杜门数日不出忽郡中送春
王庭圭（宋代）

东风来从几万里，雪拥江梅未放花。忽见土牛惊换岁，始知春色到天涯。
祖逖
文天祥（宋代）

平生祖豫州，白首起大事。
东门长啸儿，为逊一头地。
何哉戴若思，中道奋螳臂。
豪杰事垂成，今古为短气。
陈提举 其三
林希逸（宋代）

别无久近不相忘，见面虽疏意味长。向摧梁初驰唁疏，已埋玉后送铭章。

我惭临穴诗黄鸟，儿报移阡谶白羊。絮酒何时浇宿草，些成三赋泪沾裳。
长亭怨慢
俞绣孙（清代）

正三月、落花飞絮。岁岁魂销，绿波南浦。剩有红笺，断肠留得断肠句。

一江春水，量不尽、情如许。欲别更徘徊，但泪眼、盈盈相觑。

日暮。纵归舟不远，已抵万重云树。无眠强睡，怕辜负、翠衾分与。

想别后、独自归来，对罗帐、凄凉谁语。只两地相思，挑尽一灯疏雨。
故殿撰侍郎赵公挽章三首
曹彦约（宋代）

惠国垂芳久，泸南锡第初。
诗书今有此，衣钵正关渠。
业大喧朝野，儒酸羡里闾。
只言三桂盛，五桂尚权舆。
当下吟二首示诸儿 其二
杨起元（明代）

当下真心是谓良，不由闻见不思量。千层习气须臾尽，万卷经书片语长。

轻可御风超倏忽，清如临水濯沧浪。也无奇特无增长，只是孩提爱恋常。
癸丑岁十二月初四夜宿狮子林听雨有作
王彝（明代）

自是城中寺，却忘身在城。俄然万松子，吹作四檐声。

我欲远尘世，僧多留客情。聊因佛灯下，听雨到天明。
乐
司马光（宋代）

吾心自有乐，世俗岂能知。
不及老莱子，多於荣启期。
緼袍宽称体，脱粟饱随宜。
乘兴辄独往，携筇任所之。
岩豅洞留题
包伯驺（宋代）

巍然造化功，斡擘成岩豅。
石顶滴清沥，洞深飕细风。
我来畏暑间，憩此清冷中。
缅怀二老调，逸思更无穷。
张郎中宅戏赠二首
李郢（唐代）

薄雪燕蓊紫燕钗，钗垂簏簌抱香怀。

一声歌罢刘郎醉，脱取明金压绣鞋。

谢家青妓邃重关，谁省春风见玉颜。

闻道彩鸾三十六，一双双对碧池莲。
幽居客至
马先觉（宋代）

吾爱吾庐似野人，轩窗花草逐时新。
寻常俗客经过少，咫尺诗仙往复频。
小摘园蔬微带雨，浅萏瓮蚁曲留春。
莫嫌供给全羞涩，礼薄情浓却是真。
题旌忠亭
佚名（宋代）

转战谯门日再晡，空拳犹自把戈鈇。
身垂虎口方安坐，命弃鸿毛更疾呼。
柱下杲卿存断节，袴间杵臼得遗孤。
可怜三尺英雄气，不愧山西士大夫。
贼壮兵孤众胆惊，忠臣此日见专城。
负君罪大宁如死，守土诚坚不问生。
报国寸心无自愧，呼天浩气几时平。
潺湲多少英雄泪，千古封江不断声。
和圣俞农具诗十五其七田漏
王安石（宋代）

占星昏晓中，寒暑已不疑。
田家更置漏，寸晷亦欲知。
汗与水俱滴，身随阴屡移。
谁当哀此劳，往往夺其时。
送医师张仁齐
贝琼（元代）

县壶长向市中藏，海底龙公夜授方。庐阜仙人知董奉，长安女子识韩康。

药存九转芙蓉煖，松化千年琥珀香。暂到京华即归去，一毫荣辱总相忘。
小重山
黄子行（宋代）

一点斜阳红欲滴。白鸥飞不尽，楚天碧。渔歌声断晚风急。搅芦花，飞雪满林湿。

孤馆百尤集。家山千里远，梦难觅。江湖风月好休拾。故溪云，深处著蓑笠。
分韵得春字
金涓（元代）

分得新题赋未成，暖风香散玉炉尘。楼台无月不宜夜，天地有梅先得春。

世路近年难独客，好山随处著闲人。何如寄傲南窗下，学戴渊明漉酒巾。
和聂之美鸡泽官舍诗七首·西斋
司马光（宋代）

明府学既优，所闻今得施。
四境已澄清，还以书自怡。
西斋几黄卷，治原俱在兹。
杨无敌庙
刘敞（宋代）

西流不返日滔滔，陇上犹歌七尺刀。恸哭应知贾谊意，世人生死两鸿毛。
卜算子 春病
周蕉（清代）

心是惜花疼，足是寻春乏。花残春老病根由，病也风流煞。

欲补恨难消，欲泻情还弱。春来花放是良医，此外曾无药。
棋盘石
晏殊（宋代）

洞仙遗下石棋盘，人到壶天静处看。十九路谁弹黑界，几千年自带云寒。

面平可步流星势，尘净元无旧藓瘢。乾雹声中闻子响，不知还许采樵观。
巴里坤城北寻汉永和二年碑
李銮宣（清代）

竞断匈奴臂，穹碑勒此间。星弧弯夜月，铁马驻天山。

斩馘诛呼衍，全师入汉关。至今扪古碣，血渍土花斑。
游虎丘
富严（宋代）

缭绕禅关锁翠微，游人到此便忘归。
古今不尽春风恨，一剑清泉浸落晖。
秋兴八首 其三
张萱（明代）

云净天空大火流，芦花枫叶正悠悠。愁来昨日非今日，病起逢秋始当秋。

空说洛阳曾哭汉，亦闻元直不归刘。如何九辨悲无限，却向西风十二楼。
和兖弟游湖上诸寺二首
苏颂（宋代）

湖山不到每驰情，与客逢迎暂驻旌。
鹫岭飞来询慧理，龙宫吟就续延清。
僧房有竹循门见，磴道攀萝尽日行。
交臂晤言欣得侣，上台专使对仙瀛。
竹林伤田家
易士达（宋代）

阴阴沈沈雨霏霏，农夫把秧妻抱儿。
前村后村歌相答，上亩下亩泥正肥。
新谷登场腹不饱，新丝出盎身不丝。
膏粱纨袴一笑乐，粉白黛绿千金挥。
农家升苗一寸税，里正打门星火追。
道逢散遣之卒云讲和退师无所用之矣辄以二十六句道胸臆
宗泽（宋代）

翁拥麾幢我为儿，剽闻窃睹皆兵机。其中袭击不容瞬，飙行电兵犹逶迤。

戎人长驱越大河，天下震惊观阙危。肉食之谋殊未臧，我愤切骨其谁知。

慨然奏疏金马门，力陈盟赂损国威。严尤下策尤可笑，晁错上书亦奚为。

道路荆棘初剪除，花如步障吾东之。八年闭户尺蠖屈，一旦渡关匹马驰。

行行侧身听戎捷，忽闻募士诏遣归。浓书大墨榜教诏，曰敌悔过今退师。

羽檄向来召貔虎，乃咏出车歌杕杜。櫜兵销刃兵犹怒，却把锄犁农歌舞。

君王神武今艺祖，尔如不归污我斧。
和杜抚勾古意六首 其一
释德洪（宋代）

一尾掣电去，万蹄让雄长。迩来随磨驴，驱逐付厮养。

顿尘忽骄嘶，逸韵发奇想。公眼如支遁，神骏蒙击赏。
九日
丘葵（宋代）

乱后黄花空满篱，惊心节序屡推移。
微吟聊续潘邠老，一笑难逢杜牧之。
浮蚁共伴今日醉，食糕空忆太平时。
牛山泪落龙山宴，付与西风一样吹。
题弦风亭
赵潜夫（宋代）

怪他蟹舍蠔房地，不是吟情住亦难。
数尺短墙围昼寂，半钩疏箔障春寒。
水花草满蛙鸣合，日薄花阴鹤梦安。
底处青衫病司马，浩歌东望取琴弹。
宿山寺闻蝉作
朱熹（宋代）

林叶经夏暗，蝉声今夕闻。已惊为客意，更值夕阳曛。
题松溪渔隐图
完璞琦公（明代）

我昔楚江上，钓船时往还。
长歌送落日，濯足对青山。
鱼游春草里，鸟去白云间。
此意孰能解，忘言心自闲。
六月一日始热二首
赵蕃（宋代）

雨后疑无暑，晴来乃若焚。
污渠工聚蚋，闇室剩飞蚊。
愦愦妨书看，岑岑似酒醺。
不知三伏久，何以度朝曛。
兰畹尤翁以苏巾为贶奉谢
邵宝（明代）

贻我苏巾果姓苏，畹翁亦本旧相呼。明朝戴我临泉水，更觉巾名似属吾。
题华严寺
白玉蟾（宋代）

匹马追风访地灵，山衔夕照鸟飞惊。
裴休虽是参黄檗，韩愈何曾嗣哲兄。
竖拂拈槌吾不会，篇诗斗酒过平生。
侬家自有修行处，夜夜丹炉炼月明。
大山樵者歌赠固始李远
莫止（明代）

安阳之山几千仞，势与浮光角雄峻。野人不识呼大山，复岭回崖足难进。

青莲居士遗云仍，芒鞋资斧时凭陵。良材异卉俱在眼，用舍一一惟其应。

来往穷绝径，烟霏长满衣。白龙池头弄明月，翠萝影里迎凉飔。

静欣紫霞赏，远订沧洲期。倚松砉长啸，灭迹稀人知。

迩来入三吴，又复事登陟。南山南，北山北，搜奇访古无遗力。

呼笔閒施彩绘新，横琴快拂朱丝直。邂逅太湖上，一笑无先容。

青春欲暮烟花空，扫花坐石开心胸。高山流水杳无际，无言默送孤飞鸿。
钗头凤 冬闺
吴绮（清代）

灯花滴。炉香熄。屏风静掩遥山碧。箫谁弄。衾长空。

五更帘幕，月和霜重。冻。冻。冻。

闲寻觅。无消息。泪痕冰惹红绵湿。愁难送。情还种。

巫云昨夜，同骑双凤。梦。梦。梦。
织女赠牵牛诗
沈约（南北朝）

红妆与明镜。
二物本相亲。
用持施点画。
不照离居人。
往秋虽一照。
一照复还尘。
尘生不复拂。
蓬首对河津。
冬夜寒如此。
宁遽道阳春。
初商忽云至。
暂得奉衣巾。
施衿已成故。
每聚忽如新。
满江红 冬月初六日，偕向君南皋过新繁，吊双忠墓
李炳灵（清代）

新室苛残，想就了、两公奇烈。可想见、贯日精忠，凌霄浩节。

取义想仁原不忝，田夫野老犹能说。算几人、遗臭几留芳，寒奸魄。

早梅天，吊英杰。丛柏林，寻碑碣。对蔓草颓垣，予怀如结。

一代汗青杨子耻，千年化鼻苌弘血。到后来、节义盛东京，闻风悦。
曹娥庙
潘牥（宋代）

一川红涨夕阳波，幼妇碑残锁绿萝。不止但争三十里，曹瞒元不识曹娥。
和孙竹云道士先坟种松韵
萧立之（宋代）

秦岭苍髯铁色仙，却将翁仲作忘年。移将根去亲陪土，化作杨忘种玉田。

客子有怀悲故垄，清明无酒哭苍天。感君此计能千载，独立斜阳咏此篇。
庚申元日试笔 其一
张萱（明代）

西园有遗老，六十复加三。湖海气不减，烟霞癖转憨。

看花啼一鸟，呼酒擘双柑。何处春光好，青山南又南。
江行
陈云仙（明代）

止为偷闲狎鹭鸥，扣舷歌唱出沙洲。又从别浦寻幽兴，观采荷花女伴游。
晓枕二首 其一
陈造（宋代）

两鸭惊鸣转五更，幽人宿酒未全醒。小轩祇似孤舟上，忆得霜湖带梦听。
水仙花
范咸（清代）

霓裳翠袖剪吴绫，烟雾轻笼弱不胜。绰有风神凌海峤，怜他冷艳斲春冰。

银盘皎洁还疑雪，金盏娇娆好试灯。拟与梅花同配食，水仙王庙最相应。
寄贝勉斋冯桂坡
陈著（宋代）

美人隔江水，相思江水深。
江水日夜流，泛我东去心。
春风百花老，把酒别草草。
邂逅未可期，梅杏黄已饱。
初夏书事
吴敏树（清代）

雨送春归始放晴，风光初夏好逾明。林花过尽新生竹，院鸟啼残乍熟樱。

自检方书医小疾，颇从田父看深耕。西庄胜事犹多负，开遍将离赏未成。
魏文节公墓
戴表元（宋代）

万骑南来驻不留，衣冠客此镇林丘。
寒岩碎裂从中起，乱水喧呜竟独流。
故物今惟存寓马，当年谁为指眠牛。
坟旁小寺终村俗，画柱纱笼护冕旒。
宴集东麓亭因过西山道院
李舜臣（明代）

幽房去何处，只隔杏花丛。碧水如明镜，青山挂彩虹。

庭滋芳草遍，城枕大江雄。虽复邻朝市，东南在目中。
杂诗七首·其四
黄庭坚（宋代）

少年不爱万金身，歌舞寻春愁送春。
满眼纷华心寂寞，长安市上酒家人。
临川道中
释绍嵩（宋代）

历历沿荒岸，初闻落日蝉。
江化铺浅水，村馆复临川。
径仄傍无地，峰回别有天。
吾行吾自返，兹意与谁传。
金刚随机无尽颂·大乘正宗分第三
释印肃（宋代）

三界蜃楼歌，龙女念摩诃。
骊珠将献佛，无垢越娑婆。
山中
曹松（唐代）

此地似商岭，云霞空往还。
衰条难定鸟，缺月易依山。
野色耕不尽，溪容钓自闲。
分因多卧退，百计少相关。
郡城南郭早望
师拓（金朝）

晓立回塘上，何人逸兴同。柳浓天霁雨，萍坼岸含风。

鸟影明苍霭，湖光倒碧空。秦川何日到，解发濯清沣。
送虞伯瞻以宣城尉为上元方田官
周紫芝（宋代）

曩时人物询石渠，风流文采知诸虞。老成不见典刑在，定识载行家有书。

此郎胸中有泾渭，不比当年灞陵尉。可怜汗血名家驹，未有长途试千里。

空鞭赤兔鞬臂弓，射杀穷山赤丸子。只今廊庙方赓歌，群材并用肩相摩。

将分壤地辨垆㯺，要追禹迹穷岷嶓。悬知使者欲推毂，岂止朱墨精研磨。

简书可畏君莫厌，会见天边给飞传。时来富贵亦偶然，且尽十分金潋滟。
踏青春词 其二
多隆阿（清代）

小雨初晴草色新，深黄丽紫艳芳辰。射干瞿麦都簪遍，如此山花也爱人。
送袁伯膺归会稽
韩上桂（明代）

四明游客清且狂，被服丽藻盛文章。幽兰佩结扬芬芳，黄金作间饰琳琅。

云霞绚烂旭日光，宝剑照辉芙蓉霜。酒酣起舞意飞扬，愿蹴昆崙蹋大行。

雄谈伟辨势莫当，巨涛倒泻三峡长。经文纬武不可量，流风馀馥薰众良。

圯上之术开子房，鬼谷秘授苏与张。南游庾岭访仙羊，群公愿交意匪遑。

篇章酬酢谁者倡，诗成人竞誇袁郎。罗浮山色归奚囊，何必顾羡陆贾装。

即今行急乡思忙，金风萧瑟木叶黄。衣冠祖道满河梁，愿君努力期劻勷。

勿学贺老空徜徉，丰城久闭腾光芒。斗间紫气占非常，老骥伏枥转昂藏。

羊肠遍历如康庄，异时相思托雁翔，缄书遥寄长不忘。
生查子
欧阳修（宋代）

含羞整翠鬟，得意频相顾。雁柱十三弦，一一春莺语。娇云容易飞，梦断知何处。深院锁黄昏，阵阵芭蕉雨。
虞美人
杨慎（明代）

檀槽凤尾龙香拨。一串骊珠落。风流傅粉媚何郎。解唱春风一曲杜韦娘。

溶溶阴锁梨花院。宋玉愁空断。虚无只少对潇湘。却似满城风雨近重阳。
贤者之孝二百四十首·郑康成
林同（宋代）

播殖为亲养，家贫至假田。
焉知后学者，尽唤作儒先。
淳熙丁未初伏奉亲避暑中岩
杨光（宋代）

禅榻阴森五月秋，井泉甘洌近林齿。
助翁燕坐清凉境，茶具随行试一瓯。
吟赠梦英大师
王著（宋代）

到处闻人乞篆踪，学来年久有深功。
墨池阔類湘江水，笔塚高深太华峰。
金锡罢飞新解虎，铁盂收掌旧降龙。
知师吟恋烟村景，不肯回头望九重。
送朴山人归新罗
尚颜（唐代）

浩渺行无极，扬帆但信风。
云山过海半，乡树入舟中。
波定遥天出，沙平远岸穷。
离心寄何处，目断曙霞东。
南苑绝句 其一
孙诒经（清代）

瑟瑟西风肃柳营，翠华南驻阅神兵。六军鼓舞天恩厚，共庆秋阳十日晴。
洞底石间得枯木一株花叶咸无而枝竞峭拔扣之铿然有声因成鄙
朱晞颜（宋代）

天教海若效珍祥，不与千林春竞芳。掷地遗音清戛玉，凌云直竞凛凝霜。

谁浮鲸海星槎到，犹带蟾宫月桂香。冶叶浮花埽除尽，坚高直欲共天长。
题山桥十首
王柏（宋代）

步随流水觅清阴，乱石穿林窈窕深。
涧谷未能忘磊磊，何如清风播后来。
寿山石歌
朱葵之（清代）

无诸城北山寺幽，蓉峰秀削传炎洲。地脉凑聚山气结，其间产石如产镠。

等差估两计以值，籀画斯篆穷雕锼。客游闽峤羁，深岩拟博采。

冯公弹铗出无车，冥搜步未探章亥。有客遗我石六方，重之奚啻珠百琲。

模山范水镂奇形，龟纽螭文蟠异彩。最上艾叶绿，其次瓜瓤红。

蝶粉鹧鸪斑，品第从同同。我闻岳渎有神灵，第一产士扬王庭。

宝货亦足裕家国，职方贯利劳丁宁。最下之产乃玩物，坐令地骨遭天刑。

南海采珠人，于阗捞玉客，歙龙尾洲端龙岩，砚材追凿人千百。

石燕鼎赝辨谁详，市侩居奇争黑白。此山封自南宋朝，谢客作俑重绎骚。

至今大洞成空嵌，方十里者地不毛。圣朝木不宝异物，文人何事恣搜淘。

不然绿章告苍威，不然骍犊禋地祇。出云降雨神之职，勿生尤物为疮痍。

石不能言喻以意，检点归装不忍弃。翻书更绎古人题，朱十有诗卞有记。
题黄俞邰千顷斋书册目
汪懋麟（清代）

羲皇本多事，横空为一画。遂为文字祖，后来纷简策。

贻祸到秦焰，诗书受奇厄。汉兴稍搜辑，残缺良可惜。

作者东西京，自是竞纂释。各为一家言，牛要几千尺。

历代有撰著，纯杂理须辟。胜国重淹雅，名藩富经籍。

下逮学士家，典坟亦充积。所嗟时文兴，古书相捍隔。

盈箱未必窥，但取耳目赫。四海莽多故，遗编毁兵革。

余尝入三馆，颠倒触履迹。散乱无全书，饥鼠饱永夕。

牙签悉断割，缥缃为地席。小胥间盗窃，千万无什百。

余欲叫九阍，笑者颇啧啧。执卷发长喟，谁为共考覈。

归来蓬户下，敝簏恣怡怿。妄想宛委山，渔猎快夙癖。

但愁十指短，难探海中璧。古人目十行，一览不再绎。

我读未终卷，记忆悔忙迫。聪明天所限，人事况役役。

意欲专一经，守约或有益。藏书羡黄子，塞屋地苦窄。

浩瀚六万卷，丹铅尽先泽。父书既善读，而且保乱逆。

江山有变迁，此书无改易。黄子固多才，孝思实无射。

他时购遗书，造君千顷宅。不须鼍错来，边生吐胸膈。

发君四库藏，光辉照金石。
送行
沈辽（宋代）

昔我来东州，送客满江郭。挥涕望井闾，秋怀寄杯酌。

泛然千里外，秋来意非薄。客舍冷潇骚，那复事饰雘。

游宦非我怀，俯仰令人怍。何事脱身去，馀生老丘壑。

亲朋永相过，焉能事官爵。
放鹦鹉二首 其一
司马光（宋代）

野性思归久，笼樊今始开。虽知主恩厚，何日肯重来。
和显道借韵书怀
欧阳澈（宋代）

投老归休六逸溪，杳无阘茸敢敲扉。红藤旧策扶危杖，白苧新裁养素衣。

落纸诗才增绮丽，挥犀禅语愈玄微。无心深得烟霞趣，冷笑人间万种非。
灵运
释善珍（宋代）

昏朝麟醢凤遭烹，鸿盍高飞入杳冥。
成佛生天俱妄想，筑台当日译何经。
游乌石山清泠台
王阜（明代）

半夜金乌池上浴，千年巨迹延芳躅。俯视崇墉接远郊，下临幽谷通天竺。

霜落楼前一径开，珠林迢递绕苍崖。老衲远迎天上使，山童旋扫石边苔。

九重使节青冥上，千里四方皆一望。螺女不烦江上流，龙台钓罢人何往。

东望石鼓西偃旂，雁湖文笔同逶迤。法雨忽从松际落，庆云常傍日边飞。

纂修大典心常赤，东阁英髦有清适。牙签锦轴灿珠玑，千军笔阵蛟龙迹。

老禅与我最相知，携酒登临会有期。幡幢影里成三口，钟磬声中礼六时。

划然长啸山人去，紫阁丹台隔烟雾。寒翠轩中语别时，相思寄在梅花树。
逍遥咏 其十六
赵炅（宋代）

志节还难得，刚柔说是非。秋霜明至道，春日丽光辉。

桂影芳红树，馨香入紫微。无穷天地理，语默自依依。
劝学诗
赵恒（宋代）

富家不用买良田，书中自钟千钟粟。
安居不用架高堂，书中自钟黄金屋。
出门莫恨无人随，书中车马多如簇。
娶妻莫恨无良媒，书中自钟颜如玉。
男儿欲遂平生志，五经勤向窗前读。
冬晴
玄烨（清代）

秋雨连绵道不通，冬晴少雪喜清宫。阶前瑞草呈长至，盆内梅花报色红。

闭户点文烧蜡短，垂帘静思万缘空。愿言一善犹心定，总览经书众虑同。
续感兴二十五首 其十一
方一夔（宋代）

西游历剑阁，寡仆敝轮鞅。水餐掬哀湍，林宿拾坠橡。

悲风振古掬，猩鼬挟魍魉。十步九诘盘，奇险跻攀上。

担囊偶不意，一跌堕万丈。岷峨渺何许，注目极遐想。

穷年食外方，浮踪任漂荡。何时御长风，振足谢笼网。

不须计三餐，迎我归苍莽。
题泽翁小巷
王柏（宋代）

缥缈云烟外，迢迢江水明。
数家藏密树，一塔峭孤城。
题扇二十四首
曹勋（宋代）

老境惟期得醉歌，何能浩荡涉风波。
关山月白闻归雁，风雨秋深想钓蓑。
每岁正月度太阳岭半山间有梅花尝以此时开每
郑刚中（宋代）

孤根抱石半岩生，玉骨知春自发荣。
我有此间来往债，年年须挽一权行。
夜直
王安石（宋代）

金炉香烬漏声残，翦翦轻风阵阵寒。
春色恼人眠不得，月移花影上栏杆。
舍北摇落景物殊佳偶作五首 其二
陆游（宋代）

路拥新霜叶，溪馀旧涨沙。栖乌初满树，归鸭各知家。

世事元堪笑，吾生固有涯。南村闻酒熟，试遣小僮赊。
偈颂一百三十三首 其五十九
释居简（宋代）

七纵八横，千重百匝。正令全提，是计不纳。
柏岩
释普济（宋代）

苗裔忽生崖石裂，不同松桧拂云长。
苍苍无一闲枝叶，子落丛林也有香。
恭候圣驾出郊视牲
欧大任（明代）

千官警跸下斋宫，圣主郊禋秩祀崇。碑丽牺牲严在涤，邸行琮璧待升中。

登坛似见燔柴上，灌玉因知陟降同。闻道礼图黄阁奏，甘泉堪自老杨雄。
乐府古题序
元稹（唐代）

海波无底珠沈海，采珠之人判死采。万人判死一得珠，斛量买婢人何在。

年年采珠珠避人，今年采珠由海神。海神采珠珠尽死，死尽明珠空海水。

珠为海物海属神，神今自采何况人。
华清池
汪元量（宋代）

一夜春寒事可知，海棠无地避风吹。
温泉自向东流去，不管飞红出禁池。
荐福寺一首
王阮（宋代）

十七年间一梦迷，重来浑不辨东西。
院中谁识前时管，莫莫堂前老木犀。
题赵仲穆挟弹图
李东阳（明代）

东风挟弹小城春，游骑飞缰不动尘。
道上相逢休借问，卫家兄弟霍家亲。
湘中漫兴 其二
王元勋（清代）

渺渺春波鼓枻迟，苍苍晓色起愁思。深林杜宇啼初急，花落黄陵帝子祠。
偈颂六十七首 其九
释原妙（宋代）

归宗拭却眼睛，二祖安心断臂。云门拶折一足，玄沙𡎺破脚指。

遮一夥随搂搜汉，蚤知有遮般消息，免见血淋满地。
送别薛丞
方岳（宋代）

题遍南墙玉，与春相伴归。
花明晴岸阔，帆转暮江肥。
鹃老催红药，云香近紫微。
樯竿两燕子，也带笑声飞。
南堂
许月卿（宋代）

南堂有客䅤秋旻，面面轩窗纳晓云。云入书檠无俗气，月来吟几有清芬。

岂无绿竹诗淇澳，亦有苍苔书篆文。阁上桂枝宜努力，难兄难弟总由人。
摸鱼儿·对琴台
颜奎（宋代）

对琴台、不堪尘涴，春风微露纤指。峥嵘鹤膝翘空势，取次著花指蕊。偏有意。把竹外一枝，飞洒轻烟里。月痕如洗。又底事丹青，何须水墨，虚白阚清泚。华堂暮，珍重休弹麈尾。静中留此佳致。桥西几度香浮处，回首都随流水。闲徙倚。叹汨没黄埃，变幻皆如此。蜚廉莫起。待别有神人，风斤一运，和影上窗纸。
七哀诗七首 其一
伯颜（子中）（元代）

有客有客何累累，国破家亡无所归。荒村独树一茅屋，终夜泣血知者谁？

燕云茫茫几万里，羽翮铩尽孤飞迟。呜呼我生兮乱中遘，不自我先兮不自我后。
谢顾良弼李世贤携酒过访（五月晦）
吴宽（明代）

初伏将临日正长，肩舆同约到茅堂。
远林忽辱来公子，小圃翻能致辟疆。
花下扶筇临乱石，藤阴移席避斜阳。
幽居无物相延款，绿树成行晚更凉。
西宾朱国材解馆辱诗留别次韵二首奉赠因致后望之意 其一
谢迁（明代）

漫诧山中万户侯，清风相对两儒流。寻常诗卷娱赓和，粗粝盘餐愧款留。

豚犬久知非騄駬，营巢却喜得菟裘。抱琴无惜频过访，牢落停云忆旧游。
题景德寺试院壁
王安石（宋代）

屋东瓜蔓已扶疏，小石蓝花破萼初。
从此到寒能几日，风沙还见一年除。
秋夜南宫寄沣上弟及诸生
韦应物（唐代）

暝色起烟阁，沈抱积离忧。况兹风雨夜，萧条梧叶秋。

空宇感凉至，颓颜惊岁周。日夕游阙下，山水忆同游。
辞洞斋、华甫二刘兄惠寒衣
谢枋得（宋代）

平生爱读龚胜传，进退存亡断得明。范叔绨袍虽见意，大颠衣服莫留行。

此时要看英雄样，好汉应无儿女情。只愿诸贤扶世教，饿夫含笑死犹生。
范公农圃堂
陈深（宋代）

振屐重来事已非，却灶清景不相逢。
明湖尽属盟鸥乐，夜月还惊化鹤归。
万里吴船空野水，百年庚宅尚斜晖。
醉哦昔日三高些，千载何人复见几。
鹪鹩园十七绝为黄与东赋 其一 八桂堂
李孙宸（明代）

桂树植前檐，芳香满林薄。月夜随风飘，疑自广寒落。
重登黄土脑
王守仁（明代）

一上高原感慨重，千山落木正无穷。前途且与停西日，此地曾无拜北风。

剑气晚横秋色净，兵声寒带暮江雄。水南多少流亡屋，尚诉徵求杼轴空。
二月己亥晓出城 其二
彭汝砺（宋代）

袅袅溪边杨柳丝，纷纷墙外小桃枝。流莺恰似无机械，春满人间亦未知。
大中祥符封禅十首
真宗（宋代）

皇天上帝，阴惊下民。
道崇广覆，化洽鸿钧。
灵文诞锡，实命惟新。
增高钦事，式奉严社。
再次韵二绝句 其一
王庭圭（宋代）

墙根巨竹新生笋，竹下小桃初试花。竹色花光正如此，香风吹落几千家。
行台杂咏简黄宪长暨诸宪僚二十首 其九
薛瑄（明代）

水满方塘盖锦萍，软风高下飏蜻蜓。清宵雨歇蛙声急，却忆湖湘草色青。
夹竹桃花 其三
王世懋（明代）

寂寞谁相问，清斋隔市嚣。忽遗芳树至，应识雅情高。

布叶疏疑竹，分花嫩似桃。野人看不厌，常此对村醪。
题游仙阁白公庙
李嘉祐（唐代）

仙冠轻举竟何之，薜荔缘阶竹映祠。甲子不知风驭日，

朝昏唯映雨来时。霓旌翠盖终难遇，流水青山空所思。

逐客自怜双鬓改，焚香多负白云期。
少监三首
贯休（唐代）

器琢仙珪美有馀，席珍国宝比难如。衔花乳燕看调瑟，

衣锦佳人侍读书。荀氏门风龙变化，谢家庭树玉扶疏。

即期寰海隆平日，归佐吾皇侍玉除。

益友相随益自强，趋庭问礼日昭彰。袍新宫锦千人目，

马骏桃花一巷香。偏爱曾颜终必及，或如韩白亦无妨。

八龙三虎森如也，万古千秋瑞圣唐。

具体而微太少年，凤毛五色带非烟。倚天长剑看无敌，

绕树号猿已应弦。接士开襟清圣熟，分题得句落花前。

即应出将传家法，圣泽恩波浩浩然。
九月八日
司空图（唐代）

已是人间寂寞花，解怜寂寞傍贫家。

老来不得登高看，更甚残春惜岁华。
宫词
王仲修（宋代）

良家选入侍仙都，性慧从来爱读书。
记得茂陵封禅事，满宫呼作女相如。
过沛上
梁继善（明代）

京国驰驱道，悠悠客子情。大风吹四野，王气隐孤城。

舍远云偏白，丛深日碍明。徘徊策羸马，愁逐畏途生。
赠无瑕师
释函可（明代）

非关学辟谷，少小便忘饥。终日半瓢水，长年一衲衣。

看人只自老，种树已成围。来往边城里，常愁白昼飞。
送赞可参议赴临安粹三首
郭印（宋代）

亭上衔杯日，江边掺袂时。
一年浑共醉，万里各相思。
老得青眸顾，心将白首期。
青云如在手，故旧莫遐遗。
镜庵
释居简（宋代）

毫发难藏覆，临台子细观。龙门无宿客，对舞失孤鸾。
忆王孙·春词
李重元（宋代）

萋萋芳草忆王孙，柳外楼高空断魂，杜宇声声不忍闻。欲黄昏，雨打梨花深闭门。
句
李良臣（宋代）

简州何处景最佳，东溪清绝人最夸。
施判官赴饶州
梅尧臣（宋代）

昔日里中旧，今为幙下英。
烟波归楚国，风月满都城。
食有江鱼美，时无羽檄惊。
他年傥行县，肯使折腰迎。
和规和尚 其一
释怀深（宋代）

老来心地烂如泥，卜得胥湖作虎溪。七十二峰烟浪阔，听他游子路头迷。
题绿波春草图送朱濂甫并寄令弟溶庵
杨季鸾（清代）

南浦江郎赋，西堂谢客诗。渌波愁送别，春草梦相思。

细雨一帆去，啼莺三月时。生憎楼上笛，撩乱柳如丝。
岍山招游云龙山烟东坡答吕梁仲屯田韵
张廷璐（清代）

黄楼嵯峨古彭门，云龙山下多烟村。暇日招游恣登陟，壶榼不烟燔鸡豚。

淮泗交流清浪驶，吕梁迅急黄河浑。巉岩似腾北海蜃，巨嶂如起南溟鹍。

冈阜萦抱气尤王，洪波襟带势欲吞。振衣绝顶俯平壤，川原环拱云龙尊。

古藤倒垂猿狖挂，怪石磥砢熊罴蹲。青畴千顷水方退，高垄往往留潮痕。

禾根犹见集雁鹜，屋外直欲浮蛟鼋。今年盛夏苦霪潦，茅檐白雨如翻盆。

水田坐看秋税减，寒谷惟待春风温。城中居人尚安枕，万家鳞次炊烟昏。

兹山高旷足眺览，巍然放鹤亭孤存。石磴逶迤古苔滑，苍枝诘曲老树髡。

黄茅冈头指遗迹，群羊仿佛眠云根。山人已往坡老逝，空嗟岁月如涛奔。

残碑寂寞野烟罨，虚廓萧瑟寒云屯。胜游凭吊增慨叹，不辞斗酒倾匏樽。
送孙从之司业持节湖南二首
杨万里（宋代）

白头灯火共书林，自少论交老慰心。
官职坏人饧里鸩，忠贤到骨鍜中金。
朝阳鸣凤秪今见，夜雨对床何日寻。
回鴈峰前鴈回後，紫薇红药待渠吟。
幽芳记十六首 其四 柳
彭日贞（明代）

名自章台重，芳从香土垂。依稀有神晤，眉际与腰肢。
十月二十三日赵守侵早泛舟游西山有诗即席各
郑刚中（宋代）

开船侵晓雾，转棹顺江流。
寺径盘龙腹，州旗映马头。
水边香草细，云陵小桥幽。
写物钦清绝，赓篇愧缪悠。
雨中花
张孝祥（宋代）

一舸凌风，斗酒酹江，翩然乘兴东游。欲吐平生孤愤，壮气横秋。东荡锦囊诗卷，从容玉帐兵筹。有当时桥下，取履仙翁，谈笑同舟。

先贤济世，偶耳功名，事成岂为封留。何况我、君恩深重，欲报无由。长望东南气王，从教西北云浮。断鸿万里，不堪回首，赤县神州。
诗一首
陈良（宋代）

父子联荣世所希，予家何幸窃恩辉。
自惭不及吾儿甚，得向亲前谢绿衣。
甲戍秋道经梁化谒苏长公祠
梁亭表（明代）

江头万仞削芙蓉，曾是孤臣此杖筇。遗庙柏森烟漠漠，丰湖秋净水溶溶。

夏时独苦青苗法，避地偏宜白鹤峰。断碣不随荒草没，似将留迹寄山农。
和夫子读留侯传作
玉并（清代）

早逢黄石公，暮访赤松子。人比鲁连豪，伍无樊哙耻。

英雄富贵总成空，辟谷宜从进履始。少年便学长不死，永保貌如妇人美。
忆江南 其二
胡延（清代）

成都好，凤钥少城开。粉蛤墙阴红桂落，玉虹桥畔翠莲堆。

金碧隐楼台。
和黄预久雨
陈师道（宋代）

甲子仍逢夏，连朝雨脚垂。
黑云玄甲驻，铁骑冷官驰。
映日还蒙雾，悬麻郤散丝。
颓墙通太豕，破柱出蛟螭。
野润风光秀，凉生枕席宜。
拨云开日月，噀水出虹蜺。
贫可留须睫，恩当记扊扅。
苍头行冒雨，赤脚出冲泥。
诗好声生吻，书工手著胝。
衰年得佳句，怀抱顿能移。
百字令 题虎山玩月图
李佩金（清代）

香添芸饼，乍披图省识，吾家太白。石上霜华看潋滟，入夜游氛都灭。

虚籁吟秋，明波泻影，千顷玻璃彻。谁吹横笛，馀音空外如发。

追昔金虎贲荒，吴宫剑冷，只剩当时月。坐对层峦看转碧，一线烟痕新裂。

锦瑟初停，娇歌又起，好景无虚设。欲行又住，留连几度难别。
汪彦章
岳珂（宋代）

纳交以道，不殊乎丘园。观政以人，叹息于求贤。言情以真，无事乎胁肩。

此前辈之流风，今不复见者几百年矣。使览者跫然曰：古道之存，存乎尺笺，盍思乎勉旃。

则如宝真者，亦将预有荣焉。
丰城荣光书院
朱熹（宋代）

一道荣光带碧山，天风吹雨渡云关。树浮空翠迷村坞，泉落飞虹泻石湾。

赤岭豹栖朝气隐，剑潭龙起夜光寒。咿唔何处经年韵，多在湖东乔木间。
句 其一
赵世昌（宋代）

绿珠楼下志惆怅，宋玉墙头又别离。
登单于台
李士元（唐代）

悔上层楼望，翻成极目愁。路沿葱岭去，河背玉关流。

马散眠沙碛，兵闲倚戍楼。残阳三会角，吹白旅人头。
次韵和吴侍郎答汝州刘从事
宋庠（宋代）

贤路绸缪早奋庸，搢绅元许黑头公。
岩霖暂卷浮云外，国栋来参散栎中。
仙禁巢阿思瑞鶠，野场收弋看冥鸿。
恐难便遂东山卧，忧乐须将一世同。
与李深梁山泊分韵得轻风生浪迟五首 其五
刘跂（宋代）

丹凤不出世，整翮上林枝。黄鹄非所拟，翔集偶为期。

风高不易到，岁晏仍苦饥。扶持幸有托，敢厌路逶迟。
送陈玉垒太史扶侍归蜀
于慎行（明代）

露下清秋奈别何，玉杯瑶瑟起离歌。人经汉苑青山近，路达巴江锦树多。

万里椷书回雁字，三年珥笔共鸾坡。题桥总似相如旧，却奉元公驷马过。
讽谏诗二首 其一
赵整（魏晋）

昔闻孟津河，千里作一曲。此水本自清，是谁搅令浊。
桃源忆故人·昆仑山迎蓬莱廓
马钰（金朝）

昆仑山迎蓬莱廓。连接蓬莱云脚。异景蓬莱辉霍。霞变蓬莱鹤。金风吹转蓬莱阁。自有蓬莱丹药。仙子蓬莱真乐。不负蓬莱约。
临江仙·忆昔西池池上饮
晁冲之（宋代）

忆昔西池池上饮，年年多少欢娱。别来不寄一行书。寻常相见了，犹道不如初。
安稳锦衾今夜梦，月明好渡江湖。相思休问定何如。情知春去后，管得落花无。
颂古三十九首
释道枢（宋代）

垂垂杨柳暗溪头，不问东西却自由。
几度醉眠牛背上，数声横笛一轮秋。
观物二首
陈文蔚（宋代）

初见种汝时，微荄极枯槁。
今既长枝叶，日复一日好。
仪刑静独秀，精神雨中澡。
嗟我费耘治，尚愧窗前草。
花林示杨彭年秀才莎鸡食蝗
晁补之（宋代）

花林远望春阳浮，卒然相值东山头。
犊儿初乳毛物润，鸦子欲哺鸣声柔。
一生会合尽天幸，万事反复非人谋。
倒头且拟醉千日，相如渴病干咽喉。
居贫得田不百亩，天赐时雨苗氤氲。
迟明当熟晚未刈，灾蝗夜至如惊军。
秋风吟茅雨洗瓦，叶上穗落青纷纷。
常嫌莎鸡聒麦垄，纺车细掉喧晨昏。
莎鸡可怜尔吻利，驱蝗逐蝻群披分。
岂惟秋蝉畏螳斧，蝗亦为尔森跳奔。
天下灾蝗凡几郡，安得尔辈盈千群。
扬眉振羽如屯云，尔虽强聒谁烦闻。
至城南别祖仁未归约文之不至
孔平仲（宋代）

送客柳亭晚，倚栏秋雨酣。风烟满湖上，景物似江南。

萧洒怜神往，从容忆手谈。老来心易折，离绪已难堪。
再答并简康国兄弟四首
黄庭坚（宋代）

瞿昙不解祖师机，却许狸奴白牯知。
道人只要贫到骨，沈却黄金卖笊离。
送蔡汉长之官泷西二首 其一
陈恭尹（清代）

吾侪何必叹离居，一札新传最起予。南北异邦为政处，弟兄同起拜恩初。

邑当海徼方游刃，地僻山中好著书。泷水东流三百里，君诗容易到乡闾。
十二月词效李长吉体 其一 正月
陈琏（明代）

东郊美人迎新春，春光茫茫烟满津。江头水生杨柳新，色染鹅满犹未匀。

和风丽日催兰蕙，淑气融融塞天地。无心去理阳春曲，闲把修娥斫双绿。
题松赠沈大夫郎中科父
王世贞（明代）

沈大夫，与汝游兮，泰山登天门日观之高峰。其上有五千年松，樛蟠挺屈撑虬龙。

鳞文剥蚀自成理，白日变态涛汹汹，胡为强颜秦哉封。

松根茯苓雪似脂，山灵下閟神不驰，奇者或臂为婴儿。

沈大夫烹食之，肌发鬒泽双瞳方。下招松间鹤，八极同遨翔。

君不见秋霜夜飞摧万卉，香飘色堕俱泥滓。七十二主犹眼前，泰山五株青不死。

大夫者何赤松子。
挽邹帅母叶夫人二首
王迈（宋代）

昨依绿水芙蓉幙，得傍华堂萱草阴。
座识裳蒙眄异常，羹余分颍念恩深。
巢庐正洒莱衣泪，传驿俄惊楚些音。
二母生荣虽迥别，天寒陟屺一般心。
梅花六首
赵蕃（宋代）

劲草端能抗疾风，岁寒乃识后凋松。
是知植物多尤异，更有梅花巧耐冬。
青女素娥能莫逆，巽二滕六漫豪凶。
嗟予自幸非枨欲，健语聊须发隗胸。
云
徐夤（唐代）

漠漠沈沈向夕晖，苍梧巫峡两相依。天心白日休空蔽，

海上故山应自归。似盖好临千乘载，如罗堪剪六铢衣。

为霖须救苍生旱，莫向西郊作雨稀。
太平瑞圣花
范成大（宋代）

雪外扪参岭，烟中濯锦洲。
密攒文杏蕊，高结彩云球。
百世嘉名重，三登瑞气浮。
挽春同住夏，看到火西流。
千官 其二
顾炎武（明代）

一旦传烽到法宫，罢朝辞庙亦匆匆。御衣即有丹书字，不是当年嵇侍中。
登高
张耒（宋代）

怀不展兮居无聊，默谇语兮浩长谣。
写我心兮登彼高，陟万仞兮扪九霄。
命清风兮披浮云，瞰四荒兮视天垠。
大海荡潏兮潜龙鲲，吐吞日月兮制明昏。
酝酿元气兮函星辰，羽载四海兮芥浮坤。
四岳列峙兮嵩中蹲，牵连脉络兮子复孙。
草蔓木布兮升降如朋，障南蔽北兮东散西分。
如掌列块兮盘罗豆罇，黄流中贯兮发源昆仑。
东骛大海兮萦如缭绅，南方炎炎兮火之所宅。
朱鸟屹峙兮丹膺绛翮，骞飞以翔兮辉煌烂赫。
从拥万羽兮纷罗羽翼，煌煌尊严兮有斗在北。
升降玉都兮运量帝侧，呼吸阴阳兮秉持祸福。
真仙逍遥兮澹不可挹，西有王母兮戴胜穴居，
寿历万古兮忘终泯初。超辽恍惚兮独与道俱，
骖友日月兮群灵走趋。既又左而东顾兮观大明之始生，
震沸九渊兮丽天升精。披攘群阴兮重幽昭明，
有神司驭兮朱裳绛缨。呼造物以致问兮吾将考乎太初，
彼天地其孰始兮日与月其代除。四荒漫其何极兮人胡为而中居，
火何为而南宅兮水孰使其在北。安知东之主生兮西配刑而主杀，
斗建寅而气分兮畴为四时之消息。世徒知其已然兮遂推类而立说，
彼厥初其谁造兮孰布施而殊别。抑其不得不然兮或者私智之所设，
将忽然而自尔兮遂已成而不可绝。造物为余究察兮曰此曷可以言陈而意悉，
彼混沌之一气兮吾不知谁合而为一。忽洞达而两分兮夫亦安知其谁辟，
爰升清而降浊兮水赴阴而火阳。东升气而敷生兮西或成而害戕，
强名之曰自然兮曷足以究其必至。谓不得不然者愈疏兮尚安取于私智，
庄周诞而妄推兮夏革愚而臆对。世号予曰造物兮予亦曷有所主尸，
苟待予而后造兮彼造予者复谁。姑置之而勿校兮任万物之自成，
游小智于太初兮何异夏虫之语冰。旷任之而勿疑兮万里会而一平，
夫何造物者开予兮神飘飘而不居。我将赴而远游兮招神圣以为徒，
腾九螭之奔轮兮追飞电而揽奔风。周万里于一息兮堂西极而有九区，
叩玉阙之九关兮觐上帝于绛都。酌瑶尊之芳酒兮招赤松而友彭祖，
既锡我以难老兮黜嗜欲而袭灵虚。爰侑我以秘药兮合千箫而吹万竽，
乐吾心之洋洋兮舒五体之与与。降复还于我室兮聊弥日而一娱。
支筇
丘葵（宋代）

天乎多往事，老矣负初心。
病骨瘦又瘦，愁诗吟复吟。
一生空碌碌，万绿自森森。
多少关情处，支筇古树阴。
五言
素带（明代）

妾作五言诗，试写梧桐叶。
因风寄赠郎，期与郎相接。
登怡亭故址
薛季宣（宋代）

江滨篆贞石，浑谓有神画。閒作故亭游，心知古人迹。

竹疏径微通，天远荒自辟。长江浩无涯，沧溟赢咫尺。
浣溪沙 红桥
张纲孙（清代）

白舫青帘映碧流，西风初透芰荷秋。玉箫声里度扬州。

二十四桥今寂寞，隋堤芳草莫添愁。如淮美酒醉红楼。
北河
钟骏声（清代）

好风如缕月如圭，破晓乘轺西复西。野涨忽迷三里渡，村讴犹唱六郎堤。

一鞭古驿寻沙远，几树垂杨映水低。稍喜红曦犹未透，趁凉且自过前溪。
送张及之任谷城
张咏（宋代）

不求灼灼不卑垂，自爱先贤力自为。
德行旧多乡曲誉，文章新受圣皇知。
辞亲西国春方好，去路千峰鹤亦随。
若到县封修政術，汉南良牧是元龟。
道旁人家小轩
许景衡（宋代）

方沼圆荷十数个，短墙新竹两三竿。凭栏尽日犹无厌，却借行人一饷看。
颂古二十九首
释师体（宋代）

杖林山下竹筋鞭，憍梵钵提舌拄天。
群党元来讳空手，起家消息在荒田。
【中吕】醉高歌_叹世风尘天
吴仁卿（元代）

叹世
风尘天外飞沙，日月窗间过马。风俗扫地伤王化，谁正人伦大雅？
拟青青河边草
荀昶（宋代）

荧荧山上火，苕苕隔陇左。
陇左不可至，精爽通寤寐。
寤寐衾裯同，忽觉在他邦。
他邦各异邑，相逐不相及。
迷墟在望烟，木落知冰坚。
升朝各自进，谁肯相攀牵。
客从北方来，贻我端弋绨。
命仆开弋绨，中有隐起圭。
长跪读隐圭，词苦声亦凄。
上言各努力，下言长相怀。
寄时父
姜夔（宋代）

迟君日日数归程，到得君归我已行。
一路好山思共看，半年有酒不同倾。
吾侪政坐清贫累，各自而今白发生。
人物眇然须强饭，天工应不负才名。
舟山感旧四首 其四
张煌言（明代）

岛屿微茫兵甲残，十年碧血恨漫漫。空村人迹疑毛女，野寺僧閒说汉官。

独喜亡秦三户在，翻怜兴夏一成难。只今涨海胡尘里，莫作当时天堑看！
题招隐寺即戴颙旧宅
李涉（唐代）

两崖古树千般色，一井寒泉数丈冰。

欲问前朝戴居士，野烟秋色是丘陵。
兰花
董嗣杲（宋代）

芳友幽栖九畹阴，花柔叶劲怯深寻。
谢家毓取阶庭秀，屈子纫归泽国吟。
百奔混林尊异种，一清传世绝同心。
身悝风露甘修洁，谁托斯馨欲援琴。
江路见梅怀泉台留主管王提干
曾丰（宋代）

强号梅为自在春，淡妆贵不失天真。
园林烂熳空多事，篱落伶天倒出尘。
无竹无松自风韵，得江得月更精神。
清高惟雪可相配，次有冰台两玉人。
四鼓酒醒起步庭下
陆游（宋代）

酒解夜过半，出门步中庭。
天高河汉白，月淡烟雾青。
重滴竹杪露，疏见树罅星。
坏甃啼寒螿，深竹明孤萤。
秋晚虽未霜，蠹叶时自零，四序逝不留，慨然感颓龄。
平生茅一把，不博带万钉。
鸱沟谢拍拍，鸿路追冥冥。
幼女词
施肩吾（唐代）

幼女才六岁，未知巧与拙。
向夜在堂前，学人拜新月。
孤雁儿
程垓（宋代）

双鬓乍绾横波溜。记当日、香心透。谁教容易逐鸡飞，输却春风先手。天公元也，管人憔悴，放出花枝瘦。
几宵和月来相就。问何事、春山斗。只应深院锁婵娟，枉却娇花时候。何时为我，小梯横阁，试约黄昏后。
岁暮绝句四首 其三
晁说之（宋代）

沉沉欲雪岫云平，月尾年头此有情。童稚欢欣学秦语，不知家世本东京。
刺陈贾
淳熙太学（宋代）

周公大圣独遭谤，元晦真贤亦被讥。
堪叹古今两陈贾，如何都把圣贤非。
叠韵再赋
陈世济（清代）

沈沈春色掩窗纱，颇讶连宵避月华。细雨暗催三径竹，轻阴好护一庭花。

琼楼此际停歌管，金勒何时问酒家。自觉消寒吟力倦，挥毫多半墨痕斜。
十日
徐玑（宋代）

十日清溪路，新春细雨天。
绿波随棹起，白鸟望舟眠。
麦秀初如草，云浓半是烟。
明朝可遵陆，还忆此江边。
祁阳县晚渡
项安世（宋代）

郭外湘江清彻底，江头石壁新如洗。
呼舟斜日度空明，脱帽中流照清泚。
一声欸乃忽心惊，曾与渔郎有旧盟。
日暮征车犹未已，鬓毛发此欲何营。
读渊明诗效其体十首 其七
李之仪（宋代）

我闻瘴疠地，去者无生还。吾凡三十口，归来尽颓颜。

死生非人能，得丧亦非天。张毅与单豹，要之皆偶然。
子伟约见过已而饮于城东但以诗来次韵
释德洪（宋代）

一杯愁倡低眉峰，不平万事都消融。嗟余分身处处有，遥知到子谈笑中。

平生踪迹亦可笑，以丑见传如瘿枫。而公才大置闲地，正坐道骨合仙风。

颇闻少年类豪侠，臂鹰走马王城东。尔来闭门看脩竹，藉甚但传诗句工。

懒于能琴嵇叔夜，痴于恋酒王无功。明朝此乐堕渺莽，路隔关河魂梦通。

付子后堂以清夜，料理丝竹围酥胸。曲音少误即回顾，笑看杯面微波红。
浏阳五咏·相公台
杨时（宋代）

柔条疏蔓绿交加，烟锁云涵去路赊。
绣绂貂缨无处问，空余鸡犬两三家。
再和前韵奉呈
胡交修（宋代）

纶掖琐闱曾并直，贤关芸阁早闻名。追陪每忆同清禁，邂逅开怀在赤城。

良会惟知文字饮，高歌应有鬼神惊。相逢一笑真何乐，寄此樽前莫逆情。
怀黄梅三阁
杨杰（宋代）

江边醉长官，昔慕陶彭泽。未赋归去来，于今有惭色。
黄与东鹪鹩园杂咏 其二 襭芳台
伍瑞隆（明代）

空台数馀武，乱石郁崟欹。欲肆幽兰采，芳馨当赠谁。
将从雁代返岭南留别程周量 其一 赠别颜修来
屈大均（明代）

终南天大阻，万里翠氤氲。去岁樊川酒，来君紫阁云。

英辞金石奏，初服蕙兰薰。四坐方流月，骊驹惜已分。
风入松
刘基（明代）

一天烟霭酝愁阴，庭宇沉沉。画梁燕子来何晚，薄寒犹恋罗衾。

但道青春未谢，不知芳径苔深。

少年欢笑梦中寻，落得伤心。苍梧凤去幽篁死，断弦空系瑶琴。

莫更登高望远，杜鹃声在云林。
盘洲杂韵上 腊梅
洪适（宋代）

篱菊初残后，疏香忽傲霜。一枝冲腊绽，紫瑰列金房。
秋日喜黎寅仲张静山谢胤伊谢振万诸公过宿雷峰
释古电（明代）

何人乘兴远相寻，山寺披云话古今。观世独怜当日事，神交犹古十年心。

鸿过碧落风生座，鹤宿松梢月在林。却喜群贤同雅集，夜深凭槛一长吟。